钦定古今图书集成/明伦汇编/氏族典/第311卷 > 《廖用贤尚友录》 > 程本
## 钦定古今图书集成/明伦汇编/氏族典/第311卷 > 《廖用贤尚友录》 > 程本

按《子华子序》：子华子名本，字子华，晋人也。晋自顷公
失政，政在六卿，赵简子始得志，招徕贤儁之士，为其
家臣。子华子生于是时，博学能通《坟》《典》《丘》《索》及故府
传记之书。性闿爽，善持论，不肯苟容于诸侯，聚徒著
书，自号“程子。”名称藉甚，闻于诸侯。简子欲仕诸朝而
不能致，乃遣使者奉𫄸币聘以为爵执圭。是时，简子
杀窦犊及舜华，孔子为作《临河之操》。子华子亦逡巡
不肯起。简子大怒，将胁之以兵。子华子去而之齐，齐
景公不能用也。子华子馆于晏氏，更题其书曰《子华
子》。简子卒，襄子立。子华子反于晋，时已老矣，遂不复
仕以卒。